**Informatīvais ziņojums “Par valsts budžeta likumprojektā iekļaujamiem prioritārajiem pasākumiem 2026., 2027. un 2028. gadam”**

Finanšu ministrija ir sagatavojusi informatīvo ziņojumu “Par valsts budžeta likumprojektā iekļaujamiem prioritārajiem pasākumiem 2026., 2027. un 2028. gadam” (turpmāk – informatīvais ziņojums), pamatojoties uz Ministru kabineta 2025. gada 27. marta rīkojuma Nr. 179 “Par likumprojekta “Par valsts budžetu 2026. gadam un budžeta ietvaru 2026., 2027. un 2028. gadam” sagatavošanas grafiku” (turpmāk – Budžeta grafiks) pielikuma 17. punktu, kurā 2025. gada 26. augustā bija paredzēta lēmuma pieņemšana Ministru kabinetā par valsts budžeta likumprojektā iekļaujamiem prioritārajiem pasākumiem 2026., 2027. un 2028. gadam.

Latvijas Fiskāli strukturālā plāna 2025.–2028. gadam 2025. gada progresa ziņojumā, kas izskatīts Ministru kabinetā 2025. gada 15. aprīlī, tika konstatēts, ka atbilstoši definētajiem fiskālajiem nosacījumiem pie tā brīža prognozēm fiskālā telpa nākamajam budžeta ciklam ir negatīva. Turklāt atbilstoši Ministru kabineta 2025. gada 13. maija protokola (prot. Nr.19 50.§) 7. punktam tika noteikts mērķis veikt publiskā sektora efektivizācijas un vispārējās valdības izdevumu samazinājumu ne mazāk kā 450 milj. *euro* apmērā 2026. – 2028. gadā, tajā skaitā 2026. gadā ne mazāk kā 150 milj. *euro*.

Ņemot vērā sarežģīto situāciju valsts budžeta likumprojekta sagatavošanā saistībā ar aktualizētajām vidēja termiņa makroekonomisko rādītāju, ieņēmumu un vispārējās valdības budžeta bilances prognozēm 2026.–2028. gadam, ar Ministru kabineta 2025. gada 26. jūnija rīkojumu Nr. 377 “Grozījumi Ministru kabineta 2025. gada 27. marta rīkojumā Nr. 179 “Par likumprojekta “Par valsts budžetu 2026. gadam un budžeta ietvaru 2026., 2027. un 2028. gadam” sagatavošanas grafiku”” izdarīti grozījumi Budžeta grafikā, nosakot, ka ministrijas un citas centrālās valsts iestādes (turpmāk – ministrijas) nesniedz priekšlikumus prioritārajiem pasākumiem, savukārt neatkarīgās institūcijas tiek aicinātas nesniegt priekšlikumus prioritārajiem pasākumiem.

Vienlaikus, Ministru kabineta 2025. gada 25. jūnija sēdē, pieņemot grozījumus Budžeta grafikā, tika pieņemts zināšanai, ka paliek spēkā Ministru kabineta 2025. gada 27. marta rīkojuma Nr. 179 “Par likumprojekta “Par valsts budžetu 2026. gadam un budžeta ietvaru 2026., 2027. un 2028. gadam” sagatavošanas grafiku”” 2.4. apakšpunktā noteiktais, ka izdevumu pārskatīšanas rezultātā iegūtie līdzekļi pamatā tiek novirzīti aizsardzības izdevumu un demogrāfijas pasākumu finansēšanai (protokols Nr. 25 46. §).

2025. gadā, ņemot vērā ģeopolitiskās situācijas attīstību, Eiropas Komisija (turpmāk – EK)aicināja Eiropas Savienības (turpmāk – ES) dalībvalstis izmantot jaunā ES ekonomikas pārvaldības ietvara piedāvātās elastības iespējas un aktivizēt valsts izņēmuma klauzulu, lai maksimāli atvieglotu pāreju uz pastāvīgi augstāku aizsardzības izdevumu līmeni. 2025. gada jūlijā Padome iedarbināja valsts izņēmuma klauzulu 15 dalībvalstīm, t.sk. Latvijai[[1]](#footnote-1), tā ļauj novirzīties no Padomes apstiprinātā izdevumu pieauguma laika perioda no 2025. līdz 2028. gadam attiecībā uz aizsardzības izdevumu pieaugumu, pieaļaujot atkāpi arī piegādēm, kas tiks nodrošinātas pēc 2028. gada, tomēr nepārsniedzot kopējo valsts izņēmuma klauzulas apjomu.

Lai nodrošinātu papildu finansējumu Aizsardzības ministrijai kaujas spēju palielināšanai nepieciešamā ekipējuma, kaujas mašīnu iegādei un pasākumiem, izmantojot ES SAFE (Security Action for Europe) instrumentu, Ministru kabinets 2025. gada 17. jūnija, 25. jūnija un 22. jūlija sēdē nolēma paredzēt papildu finansējumu minētajiem mērķiem 2026.–2028. gadam valsts budžeta resora “74. Gadskārtējā valsts budžeta izpildes procesā pārdalāmais finansējums” atsevišķā programmā (protokols Nr. 24 82. §, Nr. 25 50. §, Nr. 29 81. §).

Ministru kabinets 2025. gada 25. jūnija sēdē nolēma paredzēt papildu finansējumu Iekšlietu ministrijai izmaksu segšanai, kas saistītas ar valsts ārējās sauszemes robežas apsardzībai nepieciešamās infrastruktūras izbūvi uz valsts ārējās sauszemes robežas, kā arī saistītajiem darbiem un pakalpojumiem 2026. un 2027. gadā budžeta resora “74. Gadskārtējā valsts budžeta izpildes procesā pārdalāmais finansējums” programmā 18.00.00 “Finansējums valsts drošības stiprināšanas pasākumiem” (protokols Nr. 25 52. §).

1. **Vispārējās valdības budžeta fiskālā telpa pie nemainīgas valdības politikas**

Saskaņā ar Budžeta grafika pielikuma 13. punktu Ministru kabineta 2025. gada 19. augusta sēdē izskatītā informatīvā ziņojuma “Par makroekonomisko rādītāju, ieņēmumu un vispārējās valdības budžeta bilances prognozēm 2026., 2027., 2028. un 2029. gadā”[[2]](#footnote-2) 5. sadaļas 14. tabulā norādīto 2026. gadā fiskālās telpas apjoms ir pozitīvs 39,7 milj. *euro*, bet negatīvs gan 2027. gadā 140,1 milj. *euro*, gan 2028. gadā 144,4 milj. *euro* (protokols Nr. 32 48. § 6. punkts).

Ministru kabineta 2025. gada 26. augusta sēdē, izskatot informatīvo ziņojumu “Par valsts pamatbudžeta un valsts speciālā budžeta bāzi un izdevumu pārskatīšanas rezultātiem 2026., 2027., 2028. un 2029. gadam”[[3]](#footnote-3) (protokols Nr. 33 53. § 17. punkts), tika atbalstīts, ka 2026. gadā pieejamā fiskālā telpa 39 717 846 *euro* apmērā tiek novirzīta pasākumu plāna atbalsta sniegšanai Ukrainas civiliedzīvotājiem Latvijas Republikā īstenošanai.

Turklāt Ministru kabineta 2025. gada 26. augusta sēdē tika apstiprināts izdevumu samazinājums 2026. gadā par 171 065 563 *euro*, 2027. gadā par 155 216 927 *euro* un 2028. gadā par 152 763 845 *euro*, kas primāri ir novirzāms fiskālās telpas uzlabošanai.

1. tabula. **Fiskālā telpa**

|  |  |  |  |
| --- | --- | --- | --- |
|  | 2026. gadā | 2027. gadā | 2028. gadā |
| IKP, milj. *euro* | 43 953 | 46 026 | 48 154 |
| Fiskālā telpa pie nemainīgas politikas, milj. *euro* | **39,7** | **-140,1** | **-144,4** |
| Fiskālā telpa pie nemainīgas politikas, % no IKP | **0,09%** | **-0,30%** | **-0,30%** |
| MK 26.08.2025. apstiprināts izdevumu samazinājums | **171,1**  | **155,5** | **152,8** |
| Precizēta fiskālā telpa | **171,1** | **15,1** | **8,3** |

1. **Priekšlikumi prioritārajiem pasākumiem**

Ministru kabineta 2025. gada 27. maija sēdē, izskatot likumprojektu “Grozījumi Izglītības likumā”, tika nolemts noteikt pāreju uz jaunu vispārējās pamata un vidējās izglītības pedagogu darba samaksas finansēšanas modeli “Programma skolā” par prioritāti likumprojekta “Par valsts budžetu 2026. gadam un budžeta ietvaru 2026., 2027. un 2028. gadam” izstrādes procesā (protokols Nr. 21 41. §).

Ministru kabineta 2025. gada 19. augusta sēdē, izskatot informatīvo ziņojumu “Par neatkarīgo institūciju prioritārajiem pasākumiem 2026., 2027., 2028. un 2029. gadam” (prot. Nr.32 50. §), tika pieņemti zināšanai neatkarīgo iestāžu papildu finansējuma pieprasījumi prioritārajiem pasākumiem, kā arī uzklausīts Datu valsts inspekcijas un Konkurences padomes pārstāvju izteiktais viedoklis.

Budžeta diskusiju rezultātā ir izdiskutēti un sagatavoti priekšlikumi atbalstāmajiem prioritārajiem pasākumiem saskaņā ar informatīvā ziņojuma 1. pielikumu.

Tiek piedāvāts finansēt prioritātes 2026. gadam 565 525 538 *euro* apmērā, 2027. gadam 661 846 326 *euro* apmērā un 2028. gadam 871 103 085 *euro* apmērā.

Budžeta projektā paredzēts papildu finansējums ar valsts iekšējo drošību saistītiem pasākumiem, finansēšanas modeļa “Programma skolā” ieviešanai un demogrāfijas pasākumiem, kā arī normatīvo aktu izpildes nodrošināšanai un citiem pasākumiem.

1. **Iespējamie kompensējošie pasākumi**

Lai varētu nodrošināt nepieciešamo finansējumu prioritārajiem pasākumiem, papildus fiskālajai telpai tiek paredzēti vairāki kompensējošie pasākumi (skat. informatīvā ziņojuma 1. pielikumu).

* 1. **Izdevumu samazinājums**
		1. **Iemaksas ES budžetā**

Priekšlikums paredz samazināt prognozes kārtējiem maksājumiem Eiropas Savienības budžetā (pēc naudas plūsmas) 2028. gadā par 56 624 000 *euro*.

* + 1. **Parāda vadības izdevumi**

Līdzekļu ietaupījums Finanšu ministrijas apakšprogrammā 31.02.00 “Valsts parāda vadība” 2026.*–*2028. gadā ir iespējams, jo aizņemšanās pasākumi finanšu tirgos 2025. gadā faktiski veikti ar zemākām procentu likmēm nekā sākotnēji tika prognozēts. Aizņemšanās darījumi veikti ar izdevīgiem nosacījumiem, izvēloties labvēlīgu aizņemšanās brīdi un uzturot elastību aizņēmumu nosacījumu izvēlē. Papildus, saskaņā ar aktuālām prognozēm, precizēti pieņēmumi par līdz 2028. gadam nepieciešamo aizņemšanās apjomu, instrumentiem un procentu likmēm. 2025. gada maijā starptautiskajos finanšu tirgos emitētas 5 gadu obligācijas 1 mljrd. *euro* apmērā, fiksējot kupona (procentu) likmi 2.875% līmenī. Augstais investoru pieprasījums ļāva darījumā fiksēt iespējami zemāku kredītriska uzcenojumu un Latvijas 5 gadu obligācijas izcenotas ar ienesīgumu 2.971%, kas ir bijis zemāks nekā salīdzināmo Eiropas valstu (Lietuvas un Polijas) līdzīga termiņa obligācijām 2025. gadā. Šogad regulāri veiktas arī apgrozībā esošo Latvijas obligāciju papildu laidienu izsoles 680 milj. *euro* apmērā ar dzēšanas termiņiem 2028. *–* 2033. gadā, fiksējot ienesīguma līmeņus robežās no 2,571% līdz 3,367% (atkarībā no termiņa un situācijas finanšu tirgos).

* + 1. **Atlīdzības izdevumu samazinājums ministrijām**

Lai nodrošinātu sistēmisku pieeju atlīdzības pieauguma ierobežošanai un tas būtu samērojams ar līdzvērtīga darba vērtību privātajā sektorā (vidēji nepārsniedzot 80%) nepieciešams pārvērtēt dažādu atlīdzības bonusu sistēmas elementus, tos ierobežojot sākotnēji uz noteiktu laiku. Šobrīd, ņemot vērā kopējo situāciju ar augsti kvalificēta darba spēka piesaisti nebūtu racionāli iet virzienā par noteiktās mēnešalgas apmēra pārskatīšanu samazinājuma virzienā, bet gan vērtējami citi atlīdzības elementi. Tādejādi papildu jau veiktajiem atlīdzības fondu samazinājumiem, kas akceptēti valdībā 2025.gada 26.augustā, plānots valsts pārvaldē samazināt atlīdzības fondu par 24 milj. eiro (skatīt informatīvā ziņojuma 2. pielikumu). Tas paredz, ka ar 2027.gadu tiek atceltas prēmijas par ikgadējo darbības un tās rezultātu novērtējumu un turpināts vērtēt citus iespējamos ierobežojumus. Vienlaikus tiek saglabātā piemaksa par nozīmīgu ieguldījumu attiecīgās institūcijas stratēģisko mērķu sasniegšanā, kas joprojām ļaus papildus motivēt nodarbinātos. Minētais attiecināms uz valsts un pašvaldību institūcijās nodarbinātajiem.

Lai neietekmētu iedzīvotajiem nepieciešamos pakalpojumus, kurus nodrošina dienesti 24/7 piemaksa par virsstundu darbu joprojām saglabājama 100% apmērā, savukārt valsts un pašvaldību institūcijās (izņemot nepārtrauktu darba gaitu) tā turpmāk piemērojama ne vairāk kā 75% apmērā. Lai pilnībā īstenotu minēto pilnvērtīgi, ir nepieciešami arī grozījumi Darba likumā, par kuru virzību atbildība būtu nododama Ekonomikas ministrijai.

Lai nodrošinātu virzību uz mazu un efektīvu valsts pārvaldi, īpaši ņemot vērā arī tendences, kuras saistītas ar iedzīvotāju kopēja skaita samazināšanos, ir primāri nepieciešams vērtēt kas notiek ar vakantajiem amatiem. Vidējais vakanto amata vietu īpatsvars valsts pārvaldes iestādēs ir 10%, taču amplitūdas apmērs ir no 3% līdz pat 28%, kas jau liecina par nopietnām problēmām kvalificētu cilvēkresursu piesaistē. Atsevišķu vakanto amata vietu ilgums ir virs 6 mēnešiem no vakantās amata vietas izveides brīža un pat pārsniedz 12 mēnešu periodu. Vienlaikus ir nepieciešams arī vērtēt vai visas iestādei uzlikto funkciju un uzdevumu izpilde ir tikusi ietekmēta brīdī kad iztrūka nodarbinātie (amats bija vakants). Vērtējot kopējo vakanto amata vietu skaitu par amata vietām, kuras kopumā ir vakantas 6 un vairāk mēnešus (iestāžu sniegtie dati Atlīdzības uzskaites sistēmā aprīlis 2025) kopumā ir 737 amata vietas jeb 686,09 amatu slodzes, bet vērtējot minēto rādītāju par vakantajiem amatiem kuri ir ilgāki par 3 mēnešiem jau krietni pieaug rādītājs – kopumā 1383 amata vietas ir 1311,21 amatu slodze. Lai piesaistītu kvalificētus darbiniekus, t.sk. izsludinot konkursu un atlasot nepieciešamos kandidātus ir nepieciešams laika periods līdz 6 mēnešiem. Ņemot vērā minēto un lai optimizētu kopējo iespējamo valsts pārvaldes lielumu tiek piedāvāts veikt vakanto amata vietu, kuras ir vakantas vairāk kā 6 mēneši, likvidāciju vienlaikus iestādes rīcībā atstājot finansējumu 30% apmērā no attiecīgai amata klasifikācijai atbilstošās mēnešalgu grupas skalas intervāla minimumam, bet atlikušie 70% tiek novirzīti budžeta prioritātes – drošība nepieciešamo izdevumu segšanai. Minētais ir pilnībā attiecināms uz valsts pārvaldes iestādēm, bet vienlaikus arī pašvaldību institūcijas tiek aicinātas rīkoties līdzīgi.

* + 1. **Pieklasificēto kapitālsabiedrību ietekmes pārvērtēšana**

Satiksmes ministrijas kapitālsabiedrība VAS “Latvijas dzelzceļš” un Finanšu ministrijas kapitālsabiedrība VAS “Valsts nekustamie īpašumi” ir pārskatījušas savus plānotos izdevumus, kā rezultātā ir mainījusies šo kapitālsabiedrību ietekme uz vispārējās valdības budžeta bilanci, to uzlabojot 2026.–2028. gadā.

2. tabula. **Priekšlikuma indikatīva fiskālā ietekme**,*euro*

|  |  |  |  |
| --- | --- | --- | --- |
|  | **2026** | **2027** | **2028** |
| VAS “Valsts nekustamie īpašumi” | +2 300 000 |  +2 300 000 | +2 600 000 |
| VAS “Latvijas dzelzceļš” | +61 660 | +7 851 231 | +497 898 |
| **KOPĀ** | **+2 361 660** | **+10 151 231** | **+3 097 898** |

* + 1. **Speciālā budžeta izdevumu pārskatīšana**

Labklājības ministrija (turpmāk – LM), veicot detalizētu speciālā budžeta izdevumu analīzi 2025. gada 8 mēnešos, ir secinājusi, ka atbilstoši 2025. gada izpildes tendencēm slimības pabalsta izmaksām 2025.gadā būs nepieciešams mazāks finansējums nekā prognozēts uz 2025.gada jūliju, t.i. indikatīvi 1,1 milj. *euro* apmērā, saistībā ar to, ka slimības pabalsta apmērs nesasniedz prognozēto līmeni.

Sagatavojot 2026.–2028. gada speciālā budžeta bāzes projektu, tika analizēta 2025. gada 5 mēnešu izpilde un veiktas prognozes līdz gada beigām, kas ietekmē turpmāko gadu budžeta rādītāju izmaiņu prognozes. Attiecīgi, LM ir pārskatījusi arī turpmāko gadu speciālā budžeta rezultatīvo rādītāju un izdevumu prognozes, un prognozē, ka rezultatīvie rādītāji (pabalsta apmērs) un attiecīgi izdevumi slimības pabalstiem nesasniegs plānotos arī 2026.–2028. gadā:

3. tabula. **Slimības pabalsts**,*euro*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | 2026.gada bāzes projekts | 2026.gada prognoze | Starpība | 2027.gada bāzes projekts | 2027.gada prognoze | Starpība | 2028.gada bāzes projekts | 2028.gada prognoze | Starpība |
| Saņēmēju skaits, vid.mēnesī | 19 768 | 19 768 | 0 | 19 768 | 19 768 | 0 | 19 768 | 19 768 | 0 |
| Pabalsta apmērs, vid.mēnesī | 1 815,53 | 1 802,04 | -13,49 | 1 922,45 | 1 837,91 | -84,54 | 2 030,59 | 1 944,29 | -86,30 |
| **Izdevumi gadā** | **430 672 764** | **427 472 651** | **-3 200 113** | **456 035 899** | **435 980 791** | **-20 055 108** | **481 688 437** | **461 217 649** | **-20 470 788** |

Attiecīgi LM prognozē, ka speciālā budžeta apakšprogrammā 04.04.00 “Invaliditātes, maternitātes un slimības speciālais budžets” plānotie izdevumi slimības pabalstiem 2026.–2028. gadam būs nepieciešami mazākā apmērā: 2026. gadam par 3 200 113 *euro*, 2027. gadam par 20 055 108 *euro*, 2028. gadam par 20 470 788 *euro*.

* + 1. **74. budžeta resora izdevumu korekcija**

Kā kompensējošs pasākums prioritāro pasākumu nodrošināšanai paredzēta izdevumu korekcija budžeta resora “74. Gadskārtējā valsts budžeta izpildes procesā pārdalāmais finansējums” programmās.

* 1. **Ieņēmumu palielinājums**

Nodokļu politikas veidošana 2026. – 2028. gada periodam notiek sarežģītā ekonomiskajā vidē, kad nepieciešams līdzsvarot vairākus būtiskus mērķus: nodrošināt pietiekamus budžeta ieņēmumus publisko pakalpojumu finansēšanai, saglabāt Latvijas konkurētspēju starptautiskajā kontekstā, veicināt ekonomikas izaugsmi un ievērot sociālā taisnīguma principus.

Šajā ziņojumā atspoguļota informācija par plānotajām nodokļu politikas izmaiņām un to potenciālo ietekmi uz valsts budžetu 2026. – 2028. gadā.

Šie priekšlikumi izstrādāti, ņemot vērā gan Latvijas makroekonomisko attīstības prognozi, gan valdības noteiktos fiskālās politikas mērķus un prioritātes, tostarp nepieciešamību nodrošināt sabalansētu nodokļu slogu, uzlabot nodokļu ieņēmumu iekasēšanu un veicināt konkurētspējīgu uzņēmējdarbības vidi.

* + 1. **Akcīzes nodokļa izmaiņas**

## Akcīzes nodokļa likmju paaugstināšana alkoholiskajiem dzērieniem 2028. gadā

Ņemot vērā akcīzes nodokļa (*turpmāk – AN*) alkoholiskajiem dzērieniem piemērošanas mērķi: nodrošināt valsts budžeta ieņēmumus un mazināt alkoholisko dzērienu patēriņu veselības veicināšanas nolūkos, AN likmes alkoholiskajiem dzērieniem, t.sk. alum, tiek paaugstinātas katru gadu. Šobrīd ir spēkā AN likmju alkoholiskajiem dzērieniem, t.sk. alum, paaugstināšanas trīs gadu grafiks līdz 2027. gadam. Līdz ar to ir nepieciešams paredzēt AN likmju paaugstinājumu minētajiem produktiem arī 2028. gadā. Priekšlikums AN likmi alkoholisko dzērienu grupai “pārējie alkoholiskie dzērieni” jeb stiprajiem alkoholiskajiem dzērieniem paaugstināt straujāk (par 100 litriem absolūtā alkohola) par 15 eiro jau 2026.gada 1.martā un 2028. gada 1. martā AN likmes visiem alkoholiskajiem dzērieniem, t.sk. alum, paaugstināt **vidēji par 10%**.

4. tabula. **Priekšlikuma indikatīva fiskālā ietekme**,*euro*

|  |  |  |  |
| --- | --- | --- | --- |
|  | **2026** | **2027** | **2028** |
| AN ieņēmumi | +1 056 000 | +347 000 |  +2 380 000  |
| PVN ieņēmumi | +221 760 | +72 870 |  +500 000  |
| **KOPĀ***, no tiem:* | **+1 277 760** | **+419 870** | **+2 880 000**  |
| * *valsts pamatbudžetā*
 | *+1 277 760* | *+419 870* | *+2 880 000*  |

***Avots****: FM aprēķini.*

## Akcīzes nodokļa likmju straujāka paaugstināšana tabakas izstrādājumiem un pēc izmantošanas mērķa līdzīgiem produktiem 2026.gadā un 2027.gadā, kā arī turpmāka likmju paaugstināšana no 2028. gada

AN tabakas izstrādājumiem, izņemot karsējamo tabaku un tabakas lapas, viens no piemērošanas mērķiem ir nodrošināt brīvu šo prešu apriti Eiropas Savienības kopējā tirgū un vienlaikus augstu veselības aizsardzības līmeni. Savukārt, tā kā AN elektroniskajās smēķēšanas ierīcēs izmantojamam šķidrumam (*turpmāk – e-šķidrums*), e-šķidruma sagatavošanas sastāvdaļām (propilēns, glicerīns un citi), tabakas aizstājējproduktiem (nikotīna saturošie spilventiņi), karsējamai tabakai un tabakas lapām ir noteikts nacionālā līmenī, tā piemērošanas mērķis ir gūt papildus ieņēmumus valsts budžetā, kā arī ierobežot cilvēku veselībai kaitīgu produktu patēriņu.

Šobrīd ir spēkā AN likmju tabakas izstrādājumiem un pēc izmantošanas mērķa līdzīgiem produktiem paaugstināšanas trīs gadu grafiks līdz 2027. gadam. Tomēr, lai gūtu papildus ieņēmumus valsts budžetā, nepieciešams noteikt straujāku akcīzes nodokļa paaugstināšanu papildus jau noteiktajam paaugstinājumam 2026.gadā un 2027.gadā par 5% (izņemot 2026.gadā par cigāriem, cigarillām un e-šķidrumiem), kā arī 2028. gadā turpināt AN paaugstināšanu **vidēji par** 1**5%**.

5. tabula. **Priekšlikuma indikatīva fiskālā ietekme**,*euro*

|  |  |  |  |
| --- | --- | --- | --- |
|  | **2026** | **2027** | **2028** |
| AN ieņēmumi | +5 160 000 | +9 570 000 | +20 420 000 |
| PVN ieņēmumi | +1 084 000 | +2 010 000 | +4 289 000 |
| **KOPĀ***, no tiem:* | **+6 244 000** | **+11 580 000** | **+24 709 000** |
| * *valsts pamatbudžetā*
 | *+6 244 000* | *+11 580 000* | *+24 709 000* |

***Avots****: FM aprēķini.*

## Akcīzes nodokļa likmju paaugstināšana bezalkoholiskajiem dzērieniem 2028. gadā

AN bezalkoholiskajiem dzērieniem piemērošanas mērķis ir nodrošināt valsts budžeta ieņēmumus, kā arī ierobežot saldināto un dažādu piedevu saturošo bezalkoholisko dzērienu patēriņu veselības veicināšanas nolūkos. AN likme bezalkoholiskajiem dzērieniem ar cukura saturu līdz 8 gramiem (neieskaitot) uz 100 mililitriem pēdējo reizi tika pārskatīta 2011. gadā. Savukārt AN likme bezalkoholiskajiem dzērieniem ar cukura saturu no 8 gramiem (ieskaitot) uz 100 mililitriem un enerģijas dzērieniem pēdējo reizi tika paaugstināta 2025. gadā. Pēc savas būtības enerģijas dzērieni atšķiras no pārējiem bezalkoholiskajiem dzērieniem, jo tiem nelabvēlīgāka ietekme uz cilvēku organismu. Līdz ar to enerģijas dzērienu aprite ir atrunāta atsevišķā likumā - *Enerģijas dzērienu aprites likumā*. Enerģijas dzērienus aizliegts pārdot personām, kuras ir jaunākas par 18 gadiem, un šīs personas nedrīkst tos iegādāties. Par to ir paredzēta administratīvā atbildība.

Ņemot vērā minēto, priekšlikums 2028. gadā paaugstināt AN likmi bezalkoholiskajiem dzērieniem ar cukura saturu līdz 8 gramiem (neieskaitot) uz 100 mililitriem **par 8,1%** un ar cukura saturu no 8 gramiem uz 100 mililitriem **par 14,3%** un enerģijas dzērieniem par **23,8%**, kā arī atsevišķi noteikt (izdalīt) AN likmi enerģijas dzērieniem.

Papildus tam ir nepieciešams precizēt likumā “*Par akcīzes nodokli*” noteikto AN atbrīvojumu bezalkoholiskajiem dzērieniem, kuri ir nefasēti un izgatavoti sabiedriskās ēdināšanas uzņēmumā patērēšanai uz vietas, paredzot, ka minētais izņēmums attiecas uz negāzētajiem bezalkoholiskajiem dzērieniem ar 2028.gadu. Tādējādi tiktu novērsta situācija, ka viens un tas pats dzēriens izgatavots akcīzes preču noliktavā ir apliekams ar AN, bet, izgatavots sabiedriskās ēdināšanas uzņēmumā vai tirdzniecības vietās, nav apliekams ar AN.

6. tabula. **Priekšlikuma indikatīva fiskālā ietekme**,*euro*

|  |  |  |  |
| --- | --- | --- | --- |
|  | **2026** | **2027** | **2028** |
| AN ieņēmumi | - | - |  +2 040 000  |
| PVN ieņēmumi | - | - |  +429 000  |
| **KOPĀ***, no tiem:* | *-* | *-* | **+2 469 000**  |
| * *valsts pamatbudžetā*
 | *-* | *-* |  *+2 469 000*  |

***Avots****: FM aprēķini.*

## Akcīzes nodokļa likmes izlīdzināšana brīvostās un SEZ

Saskaņā ar 2023. gada 7. decembrī pieņemtajiem grozījumiem likumā “*Par akcīzes nodokli*” tika uzsākta pakāpeniska AN likmes paaugstināšana naftas produktiem, kuri ir iezīmēti (marķēti) un tos izmanto saskaņā ar likumu “*Par nodokļu piemērošanu brīvostās un speciālajās ekonomiskajās zonās*” brīvostās vai SEZ. Pakāpeniska AN paaugstināšana minētajiem naftas produktiem tika noteikta 2024. gada 1. martā, 2025. gada 1. janvārī un 2026. gada 1. janvārī. Līdz ar to likuma grozījumi paredz, ka norma par samazinātās likmes piemērošana naftas produktiem, kurus izmanto brīvostās un SEZ, būs spēkā līdz 2027. gada 31. decembrim, bet ar 2028. gada 1. janvāri tā tiek svītrota, tādējādi paredzot, ka naftas produktiem, kurus izmanto brīvostās un SEZ, tiek piemērota AN standartlikme.

7. tabula. **Priekšlikuma indikatīva fiskālā ietekme**,*euro*

|  |  |  |  |
| --- | --- | --- | --- |
|  | **2026** | **2027** | **2028** |
| AN ieņēmumi | - | - |  +370 000  |
| PVN ieņēmumi | - | - | +78 000  |
| **KOPĀ***, no tiem:* | *-* | *-* | **+448 000**  |
| * *valsts pamatbudžetā*
 | *-* | *-* | *+448 000*  |

***Avots****: FM aprēķini.*

* + 1. **Azartspēļu nodokļa likmju paaugstināšana**

Azartspēļu nodoklim ir fiskālā funkcija, kuras uzdevums ir nodrošināt valsts budžeta ieņēmumus.

Likuma *“Par izložu un azartspēļu nodevu un nodokli”* 3. panta pirmajā daļā azartspēļu nodokļa likmes ir noteiktas absolūtā izteiksmē, kuras ietekmē inflācija. Līdz ar to būtu lietderīgi pārskatīt absolūtā izteiksmē noteiktās azartspēļu nodokļa likmes ik pēc noteikta laika perioda.

Pēc Izložu un azartspēļu uzraudzības inspekcijas datiem azartspēļu organizētāju ieņēmumi no interaktīvajām azartspēlēm 2023. gadā ir pieauguši par 150,1% un 2024. gadā – par 181,4%, salīdzinot ar 2019. gadu. Latvijā no 2024. gada 1. janvāra azartspēļu nodokļu likme interaktīvajām azartspēlēm ir **12%**.

Jāatzīmē, ka šobrīd Lietuvā azartspēļu nodoklis interaktīvajām azartspēlēm ir **22%** no organizēšanas ieņēmumiem. Tāpat šobrīd Lietuvā azartspēļu nodoklis azartspēļu automātu un galdu spēlēm, bingo, totalizatoram un derībām ir **22%** no organizēšanas ieņēmumiem. Igaunijā šobrīd azartspēļu nodoklis interaktīvajām azartspēlēm ir **6%** apmērā no organizēšanas ieņēmumiem.

Lai nodrošinātu papildu ieņēmumus valsts budžetā, **sākot ar 2026. gada 1. janvāri piedāvāts paaugstināt:**

* **azartspēļu nodokļa likmi azartspēļu automātiem** (par katra azartspēļu automāta katru spēles vietu) par kalendāro gaduno **6 204***euro* uz **7 440***euro*;
* **azartspēļu nodokļa likmi ruletei un kāršu un kauliņu spēlei** (par katru galdu) par kalendāro gaduno **33 696***euro* uz **40 440***euro*;
* **azartspēļu nodokļa likmi** likuma *“Par izložu un azartspēļu nodevu un nodokli”* 3. panta otrajā un trešajā daļā minētajam objektam **(veiksmes spēlei pa tālruni un totalizatoram un derībām)** no **15%** uz **18%** no šīs spēles organizēšanas ieņēmumiem;
* **azartspēļu nodokļa likmi** likuma *“Par izložu un azartspēļu nodevu un nodokli”* 3. panta ceturtajā daļā minētajam objektam **(bingo)** no **10%** uz **12%** no šīs spēles organizēšanas ieņēmumiem;
* **azartspēļu nodokļa likmi** likuma *“Par izložu un azartspēļu nodevu un nodokli”* 3. panta piektajā daļā minētajam objektam **(interaktīvajām azartspēlēm)** no **12%** uz **15%** no šīs spēles organizēšanas ieņēmumiem.

Saeimā 2024. gada 4. decembrī pieņemtajā likumā “*Grozījumi likumā “Par izložu un azartspēļu nodevu un nodokli*”” azartspēļu nodokļa likmju paaugstināšana iepriekš minētajā apmērā bija paredzēta, sākot ar 2027. gadu.

8. tabula. **Priekšlikuma indikatīva fiskālā ietekme**,*euro*

|  |  |  |  |
| --- | --- | --- | --- |
|  | **2026** | **2027** | **2028** |
| **IAN ieņēmumi***, no tiem:* | **+9 200 000** | - | - |
| * *valsts pamatbudžetā*
 | *+9 025 000* | - | - |
| * *pašvaldību budžetos*
 | *+175 000* | - | - |

***Avots****: FM aprēķini.*

Būtiskākais devums fiskālajā ietekmē tiek prognozēts no azartspēļu nodokļa likmes paaugstināšanas azartspēļu automātiem (+3,2 milj. *euro*) un interaktīvajām azartspēlēm (+5,7 milj. *euro*).

* + 1. **Uzņēmumu ienākuma nodokļa izmaiņas**

## Samazināti uzņēmumu ienākuma nodokļa ierobežojumi attiecībā uz procentu maksājumiem

*Uzņēmumu ienākuma nodokļa likuma* 10. pantā ietvertas normas, lai novērstu iespēju samazināt ar uzņēmumu ienākuma nodokli (*turpmāk – UIN*) apliekamo bāzi par palielinātiem procentu maksājumiem. Likumā ir paredzēta atkāpe attiecībā uz publiskās apgrozības vērtspapīriem un aizņēmumiem no kredītiestādēm. Tomēr šāda atkāpe nav paredzēta attiecībā uz līdzīgiem vērtspapīriem, kā arī vairākiem nebanku finanšu pakalpojumu sniedzējiem, kas izsniedz aizdevumus. Ņemot vērā finanšu sektora attīstību un jaunus pakalpojumu veidus, būtu izskatāma atkāpe arī uz citiem aizdevumu sniedzējiem.

Kā parāda Starptautiskā Valūtas fonda (*turpmāk – SVF*) analīze par finanšu institūciju un finanšu tirgus attīstības pakāpi pēc tā attīstības dziļuma, ņemot vērā tirgus apjomu un likviditāti, kā arī pēc finanšu pakalpojumu pieejamības un efektivitātes, ko vērtē pēc pakalpojuma izmaksām, ilgtspējas un aktivitātes finanšu tirgū, Latvija atpaliek no vairuma Ekonomiskās sadarbības un attīstības organizācijas (*turpmāk – OECD*) un Eiropas Savienības dalībvalstīm. Atbilstoši SVF finanšu attīstības indeksa mērījumam, Latvijā ir labāk attīstītas finanšu iestādes (kredītiestādes, apdrošināšanas sabiedrības, ieguldījuma fondi un pensiju fondi), bet vājāk - finanšu tirgus (akcijas un obligācijas).

2024. gada OECD Ekonomikas pārskatā par Latviju ir teikts, ka “kapitāla tirgus ir nepietiekami attīstīts, tādēļ uzņēmumiem ir ierobežotas iespējas piesaistīt nebanku finansējumu”.

Vēl jo vairāk, privātā finansējuma piekļuve ir īpaši ierobežota un dārga maziem un vidējiem uzņēmumiem, ja neņem vērā to finansējumu, kuru nodrošina Eiropas Savienības fondu programmas un attīstības finanšu institūcija “Altum”. Latvijā ir nepietiekami attīstīts biržas izaugsmes uzņēmumu tirgus, mezanīna fondu finansējums, un tikai pēdējos gados tirgū ir parādījies alternatīvo ieguldījumu fondu aizdevumu finansējums un kolektīvo finansēšanas platformu finansējums, tomēr joprojām salīdzinoši reti izmantots.

Ņemot vērā iepriekš minēto, nepieciešams izstrādāt grozījumus *Uzņēmumu ienākuma nodokļa likumā*, kas paredz, ka sākot ar 2028. gada 1. janvāri likuma 10. panta pirmajā daļā noteiktais par nodokļa bāzē iekļaujamiem palielinātiem procentu maksājumiem netiek attiecināts uz mērķsabiedrībām, kuras izveidotas saskaņā ar *Publiskās un privātās partnerības likumu*, procentu maksājumiem par Latvijā un citā Eiropas Savienības dalībvalstī vai Eiropas Ekonomikas zonas valstī emitētajiem vērtspapīriem, kas iekļauti tirdzniecībai tirdzniecības vietā, un vērtspapīrošanas sabiedrības emitētajiem vērtspapīriem, par finansējumu, kas piesaistīts ar Latvijā un citā Eiropas Savienības dalībvalstī vai Eiropas Ekonomikas zonas valstī reģistrēta un darbības atļauju saņēmuša kolektīvās finansēšanas pakalpojumu sniedzēja un licencētas ieguldījumu brokeru sabiedrības starpniecību, kā arī par aizņēmumu, kas saņemts no Latvijā un citā Eiropas Savienības dalībvalstī vai Eiropas Ekonomikas zonas valstī reģistrēta un pārvaldīta alternatīvā ieguldījumu fonda.

9. tabula. **Priekšlikuma indikatīva fiskālā ietekme**,*euro*

|  |  |  |  |
| --- | --- | --- | --- |
|  | **2026** | **2027** | **2028** |
| **UIN ieņēmumi***, no tiem:* | **-** | **-** | **-2 900 000** |
| * *valsts pamatbudžetā*
 | *-* | *-* | *-2 900 000* |

***Avots****: FM aprēķini.*

## Nodokļu sloga līdzsvarošana investoriem – fiziskām personām

Izpildot *Lielo un stratēģiski nozīmīgo investīciju projektu koordinācijas padomes* 2025. gada 10. aprīļa sēdes protokola Nr. 2/2025 sadaļas 3.2. § (Nodokļu slogs ārvalstu investoriem) 1. punktā doto uzdevumu, FM sagatavot normatīvā regulējuma grozījumus ar mērķi nodrošināt nodokļu sloga līdzsvarošanu ārvalstu investoriem, vienlaikus izvērtējot to ārvalstu investoru grupu tvērumu, uz kurām minētais risinājums būtu attiecināms, nepieciešams izstrādāt grozījumus *Uzņēmumu ienākuma nodokļa likumā*, paredzot alternatīvu UIN sistēmu.

Minētajos grozījumos, paralēli jau pastāvošajai UIN sistēmai, būtu jāparedz dalītu UIN un iedzīvotāju ienākuma nodokļa piemērošanu sadalītajai peļņai. Šī alternatīvā uzņēmumu ienākuma nodokļa sistēma paredzētu nodokļa maksātājam, kura dalībnieki taksācijas periodā ir tikai fiziskās personas, iespēju izvēlēties piemērot alternatīvu **15%** UIN likmi dividenžu sadales brīdī (vispārējā likme ir 20%), vienlaikus, nosakot iedzīvotāju ienākuma nodokļa ieturēšanu šādam dividenžu ienākumam 6% apmērā.

Vienlaikus, minētais modelis arī radītu iedzīvotāju ienākuma nodokļa pārdali tās pašvaldības budžetā, kurā dalībnieks deklarējis savu dzīvesvietu, vai, ja dalībnieks ir nerezidents, tās pašvaldības budžetā, kurā nodokļa maksātājs, kurš sadala peļņu, ir reģistrēts.

10. tabula. **Priekšlikuma indikatīva fiskālā ietekme**,*euro*

|  |  |  |  |
| --- | --- | --- | --- |
|  | **2026** | **2027** | **2028** |
| UIN ieņēmumi | - 399 000 | - 399 000 | - 399 000 |
| IIN ieņēmumi | +407 000 | +407 000 | +407 000 |
| **KOPĀ***, no tiem:* | **+8 000** | **+8 000** | **+8 000** |
| * *valsts pamatbudžetā*
 | *-310 000* | *-310 000* | *-310 000* |
| * *pašvaldību budžetos*
 | *+318 000* | *+318 000* | *+318 000* |

***Avots****: FM aprēķini.*

* + 1. **Par valstij dividendēs izmaksājamās daļas palielināšanu**

Saskaņā ar Ministru kabineta 2025.gada 2.septembra sēdē izskatīto Informatīvo ziņojumu "Par valsts kapitālsabiedrību iespējamiem ienākumu palielinājumiem" Finanšu ministrijai dots uzdevums (protokols Nr.34, 31. §) likumprojekta "Par valsts budžetu 2026. gadam un vidēja termiņa budžeta ietvaru 2026., 2027. un 2028. gadam" sagatavošanas procesā ņemt vērā, ka **minimālā prognozējamā peļņas daļa, kas izmaksājama dividendēs**, un dividendēs izmaksājamā peļņas daļa valsts kapitālsabiedrībām, publiski privātajām kapitālsabiedrībām un publiskas personas kontrolētām kapitālsabiedrībām, kurās valsts ir dalībnieks (akcionārs), 2026. gadā (par 2025. pārskata gadu), 2027. gadā (par 2026. pārskata gadu) un 2028. gadā (par 2027. pārskata gadu) ir šāda – **90 procenti no kapitālsabiedrības pārskata gada peļņas**, uzņēmumu ienākuma nodokli aprēķinot un nomaksājot uzņēmumu ienākuma nodokli regulējošos normatīvajos aktos noteiktajā kārtībā. Ministru kabineta noteiktajā kārtībā, kā tiek prognozēti, noteikti un veikti maksājumi par valsts kapitāla izmantošanu, var tikt pieņemts lēmums par atšķirīgu dividendēs izmaksājamo peļņas daļu.

Izvērtējot atsevišķas lielākās valsts kapitālsabiedrības, sagatavoti šādi priekšlikumi:

1. *Noteikt, ka* *akciju sabiedrība* ***"Latvijas Loto"*** *ieskaita valsts pamatbudžeta ieņēmumos dividenžu maksājumu 2026. gadā (par 2025. pārskata gadu)* ***100 procentu apmērā*** *no pārskata gada peļņas, bet ne mazāk kā  9 357 760 euro, 2027. gadā (par 2026. pārskata gadu)* ***100 procentu*** *apmērā no pārskata gada peļņas, bet ne mazāk kā 10 257 400 euro un 2028. gadā (par 2027. pārskata gadu)* ***100 procentu*** *apmērā no pārskata gada peļņas, bet ne mazāk kā 10 516 000 euro, uzņēmumu ienākuma nodokli aprēķinot un nomaksājot uzņēmumu ienākuma nodokli regulējošos normatīvajos aktos noteiktajā kārtībā.*
2. *Noteikt, ka* *akciju sabiedrība* ***"Latvijas valsts meži"*** *ieskaita valsts pamatbudžeta ieņēmumos dividenžu maksājumu 2026. gadā (par 2025. pārskata gadu) ne mazāk kā  143 895 556 euro, 2027. gadā (par 2026. pārskata gadu) ne mazāk kā 123 335 754 euro un 2028. gadā (par 2027. pārskata gadu) ne mazāk kā 123 335 754 euro, uzņēmumu ienākuma nodokli aprēķinot un nomaksājot uzņēmumu ienākuma nodokli regulējošos normatīvajos aktos noteiktajā kārtībā.*
3. *Noteikt, ka* *akciju sabiedrība* ***"Latvenergo"*** *ieskaita valsts pamatbudžeta ieņēmumos dividenžu maksājumu 2026. gadā (par 2025. pārskata gadu) ne mazāk kā 141 000 000 euro, 2027. gadā (par 2026. pārskata gadu) ne mazāk kā 144 000 000 euro un 2028. gadā (par 2027. pārskata gadu) ne mazāk kā 122 000 000 euro, uzņēmumu ienākuma nodokli aprēķinot un nomaksājot uzņēmumu ienākuma nodokli regulējošos normatīvajos aktos noteiktajā kārtībā.*
4. *Noteikt, ka* *akciju sabiedrība* ***"Augstsprieguma tīkls"*** *ieskaita valsts pamatbudžeta ieņēmumos dividenžu maksājumu 2026. gadā (par 2025. pārskata gadu)* ***70 procentu*** *apmērā no pārskata gada peļņas, bet ne mazāk kā 5 716 200 euro , 2027. gadā (par 2026. pārskata gadu)* ***90 procentu*** *apmērā no pārskata gada peļņas, bet ne mazāk kā 21 937 760 euro un 2028. gadā (par 2027. pārskata gadu)* ***90 procentu*** *apmērā no pārskata gada peļņas, bet ne mazāk kā 23 903 904 euro, uzņēmumu ienākuma nodokli aprēķinot un nomaksājot uzņēmumu ienākuma nodokli regulējošos normatīvajos aktos noteiktajā kārtībā.*
5. *Noteikt, ka* *valsts akciju sabiedrība* ***"Latvijas valsts radio un televīzijas centrs"*** *ieskaita valsts pamatbudžeta ieņēmumos dividenžu maksājumu 2026. gadā (par 2025. pārskata gadu)* ***90 procentu*** *apmērā no pārskata gada peļņas, bet ne mazāk kā  6 261 098 euro, 2027. gadā (par 2026. pārskata gadu)* ***90 procentu*** *apmērā no pārskata gada peļņas, bet ne mazāk kā 6 315 476 euro un 2028. gadā (par 2027. pārskata gadu)* ***90 procentu*** *apmērā no pārskata gada peļņas, bet ne mazāk kā 6 370 357 euro, uzņēmumu ienākuma nodokli aprēķinot un nomaksājot uzņēmumu ienākuma nodokli regulējošos normatīvajos aktos noteiktajā kārtībā.*

11. tabula. **Priekšlikuma indikatīva fiskālā ietekme**,*euro*

|  |  |  |  |
| --- | --- | --- | --- |
|  | **2026** | **2027** | **2028** |
| Maksājumi par valsts kapitāla izmantošanu | +49 618 000 | +68 367 000 | +65 098 000 |
| UIN ieņēmumi | +12 404 500 | +17 091 750 | +16 274 500 |
| **KOPĀ,** no tiem: | **+62 022 500** | **+85 458 750** | **+81 372 500** |
| * *valsts pamatbudžetā*
 | +62 022 500 | +85 458 750 | +81 372 500 |

***Avots****: FM aprēķini.*

* + 1. **Dabas resursu nodokļa plāna neizpildes kompensēšana (pozitīva ietekme arī uz pašvaldību budžetiem)**

Pasākuma īstenošanas nodrošināšanai Ministru kabineta sēdes protokollēmumā uzdot Klimata un enerģētikas ministrijai sagatavot un klimata un enerģētikas ministram iesniegt izskatīšanai Ministru kabinetā grozījumu Dabas resursu nodokļa likumā, lai kompensētu dabas resursu nodokļa plāna neizpildi, iekļaušanai likumprojekta “Par valsts budžetu 2026. gadam un budžeta ietvaru 2026., 2027. un 2028. gadam” pavadošo likumprojektu paketē, nodrošinot papildu ieņēmumus valsts budžetā 214 000 *euro* 2026. gadā un turpmāk ik gadu 15 652 780 *euro* apmērā no 2027. gada. Klimata un enerģētikas ministrijai nodrošināt papildu plānoto ieņēmumu iekasēšanu un neiekasēšanas gadījumā 2027.–2029. gada budžeta sagatavošanas ietvaros iesniegt priekšlikumus prognozēto ieņēmumu palielinājuma nodrošināšanai.

* + 1. **PVN palielināšana presei un grāmatām, kas nav izdotas valsts valodā, Eiropas Savienības un Ekonomiskās sadarbības un attīstības organizācijas dalībvalstu vai kandidātvalstu oficiālajās valodās no 5% uz 21%**

Pasākuma īstenošanas nodrošināšanai Ministru kabineta sēdes protokollēmumā uzdot Kultūras ministrijai sagatavot un kultūras ministram iesniegt izskatīšanai Ministru kabinetā likumprojekta “Par valsts budžetu 2026. gadam un budžeta ietvaru 2026., 2027. un 2028. gadam” pavadošo likumprojektu paketē grozījumus Pievienotās vērtības nodokļa likumā, kas paredz no 2026. gada 1. janvāra noteikt pievienotās vērtības nodokļa standarta likmi 21 procentu apmērā:

* grāmatu, tostarp mācību literatūras, brošūru, bukletu un tamlīdzīgu iespieddarbu, bilžu, zīmējamo un krāsojamo grāmatu bērniem, iespiestu nošu un nošu rakstu, karšu un hidrogrāfisko vai tamlīdzīgu shēmu, piegādei iespieddarba vai elektroniska izdevuma formā, tostarp grāmatu piegādei tiešsaistes režīmā vai lejupielādējot, kas nav valsts valodā, Eiropas Savienības dalībvalstu vai kandidātvalstu, Ekonomiskās sadarbības un attīstības organizācijas valstu oficiālajās valodās;
* iespieddarba vai elektroniska izdevuma formā, tostarp tiešsaistes režīmā vai lejupielādējot, izdotas preses un citu masu informācijas līdzekļu izdevumu vai publikāciju, tostarp avīžu, žurnālu, biļetenu un citu periodisko izdevumu, informācijas aģentūru paziņojumu, kas paredzēti publiskai izplatīšanai, kā arī publikāciju interneta vietnē, piegādei, kā arī to abonentmaksai, kas nav valsts valodā, Eiropas Savienības dalībvalstu vai kandidātvalstu, Ekonomiskās sadarbības un attīstības organizācijas valstu oficiālajās valodās.
	+ 1. **Papildu ieņēmumi valsts budžetā no LVM atsavinātajiem kokiem, kas gūti aizsardzības infrastruktūras projektu īstenošanas rezultātā**

 Aizsardzības ministrijai piederošajos mežos (militārajos poligonos) pieejamie koksnes apjomi ir 1,2 miljoni m3. Vidējā augošas koksnes vērtība ir 57,89 *euro*/m3. Veicot militāro poligonu apsaimniekošanu un paplašināšanu, gadā iespējams iegūt ap 62 tūkst. m3 koksnes. Kopējā šī apjoma augošu koku vērtība ir aptuveni 3,5 milj. *euro*. Ieņēmumi valsts budžetā no militāro poligonu attīstības būtu 2 700 000 *euro* gadā.

1. **Ēnu ekonomikas ierobežošanas plāna un nodokļu administrēšanas uzlabošanas pasākumu īstenošana**

Finanšu ministrija atbilstoši 2024. gada 20. augusta Ministru kabineta sēdes protokola 61. § 31. punktam seko līdzi ieņēmumu no Valsts ieņēmumu dienesta (turpmāk – VID) darbības (ēnu ekonomikas ierobežošanas plāna un nodokļu administrēšanas uzlabošanas pasākumu īstenošanas) izpildei. Ir identificēti vairāki pasākumi, kuru izpildē ir mainīti to ieviešanas termiņi vai nosacījumi. (1) Attiecībā uz attaisnojuma dokumentu (e-rēķinu) elektroniskās aprites sistēmas ieviešanu, Saeimā ir pieņemti grozījumi “Grāmatvedības likumā”, kas sistēmas ieviešanu pilnībā visiem darījumiem atliek līdz 2028.gadam. Vienlaikus jau no 2025. gada spēkā e-rēķinu obligātums darījumiem ar valsts institūcijām, un no 2026. gada VID saņems informāciju par šiem rēķiniem. Tādejādi pasākums 2026. un 2027.gadā būs ieviest tikai daļēji. (2) pēc veiktā izvērtējuma par pasākuma administratīvo slogu un izmaksām netiek virzīts portfeļu investīciju un tamlīdzīgu finanšu instrumentu pārvaldītājam pienākums ieturēt IIN izmaksas vietā un ziņot VID ar nodokļiem apliekamā ienākuma apjomu. Šo abu pasākumu kopīgās plānotās fiskālās ietekmes 2026. gadā bija plānotas 8,7 milj. *euro* un 2027. gadā 10,5 milj. *eiro* apmērā.

Lai nodrošinātu ieņēmumu izpildi un sasniegtu Ministru kabineta uzdevumā noteikto mērķi, VID īsteno vairākus citus pasākumus. Jau no 2025. gada obligāti ieviestie e-rēķini darījumos ar valsts institūcijām nodrošina, ka no 2026. gada VID saņems šos datus risku analīzes un kontroles nolūkos. Tāpat ar 2026. gadu stāsies spēkā ES direktīva DAC8 par kriptovalūtu darījumu informācijas apmaiņu, kas būtiski palielinās uzraudzības iespējas šo aktīvu darījumos. Pirmais ziņojums par 2026. gadā veiktajiem darījumiem būs jāiesniedz VID līdz 2027. gada 30. jūnijam. Attiecībā uz fizisko personu nodokļu nomaksas uzraudzību VID vērtē neatbilstību starp bankas kontu apgrozījumu un deklarētajiem ienākumiem un uzrunā nodokļu maksātājus par šīm neatbilstībām. 2025. gadā pasākums nodrošināja papildu deklarēto nodokļu apjomu 10,25 mij. *euro* apmērā. Tāpat tiek veikti citi nodokļu administrēšanas pasākumu pilnveidojumi.

Ministru kabineta 2024. gada 20. augusta uzdevums ir izpildīts, jo ieņēmumu pieaugumu 2026.–2027. gadā paredzēts nodrošināt ar minēto alternatīvo instrumentu kopumu, kas balstās gan uz regulējuma izmaiņām, gan uz praktiskās VID darbības rezultātiem.

1. **Izložu un azartspēļu uzraudzības inspekcijas pievienošana Valsts ieņēmumu dienestam**

Ministru kabinets 2025. gada 26. augusta sēdē uzdeva Finanšu ministrijai izvērtēt nepieciešamās izmaiņas normatīvajos aktos, lai ar 2026. gada 1. jūliju Izložu un azartspēļu uzraudzības inspekciju pievienotu VID, optimizētu atbalsta funkcijas un mazinātu administratīvos izdevumus (protokols Nr. 33 53. § 28. punkts). Ņemot vērā aktuālo situāciju izdevumu pārskatīšanā un stratēģiskos mērķus, ir izvērtēta iespēja veikt iestādes pievienošanu agrāk (ar 2026. gada 1. aprīli) nekā iepriekš plānots. Agrāka pievienošana ļaus optimizēt administratīvos un cilvēkresursus, nodrošinot vienotu pārvaldību jau agrākā posmā, turklāt tas ļaus ātrāk uzsākt kopīgu darbu pie prioritāriem virzieniem, veicinot inovāciju, zināšanu apmaiņu un efektīvāku pakalpojumu sniegšanu sabiedrībai.

1. **Nodokļu un muitas policijas pievienošana iekšlietu sistēmai**

Nodokļu un muitas policijas likuma pārejas noteikumu 3.punkts nosaka, ka Ministru kabinets izvērtē iespējamos risinājumus Nodokļu un muitas policijas iekļaušanai Iekšlietu ministrijas iestāžu sistēmā un iesniedz Saeimai nepieciešamos likumprojektus reorganizācijas īstenošanai

Vienotas iekšējās drošības politikas veidošana, kur finanšu (nodokļu) un muitas noziegumi tiek uzskatīti par daļu no valsts drošības apdraudējumiem, kā arī labāka koordinācija ar Valsts policiju, robežsardzi un citām Iekšlietu ministrijas struktūrām, īpaši pārrobežu noziegumu apkarošanā, tai skaitā operatīvās informācijas centralizācija, kas ļauj ātrāk reaģēt uz draudiem un veikt kompleksas izmeklēšanas, ir efektīvāk iespējama gadījumā, kad Nodokļu un muitas policija tiek integrēta iekšlietu sistēmā. Ņemot vērā iepriekš minēto un aktuālo situāciju izdevumu pārskatīšanā un stratēģiskos mērķus sasniegšanā, ir izvērtēta iespēja Nodokļu un muitas policijas pārraudzību nodot iekšlietu ministram.

1. **Papildu pasākumi bez ietekmes uz bilanci**

Saskaņā ar Satiksmes ministrijas sniegto informāciju ziņojumā “Par valsts akciju sabiedrības “Latvijas dzelzceļš” fiskālo ietekmi uz vispārējās valdības budžeta bilanci  2026. – 2028. gadā”, TA lieta Nr. 25-TA-1750, saglabājoties krītošiem dzelzceļa pārvadājumu darbības rādītājiem (kravu pārvadājumos) arī turpmākajos gados, dzelzceļa infrastruktūras darbības nodrošināšanai 2026. – 2028. gadam tiek plānots ikgadējs līdzekļu deficīts, kas radīs ikgadējus VAS “Latvijas dzelzceļš” zaudējumus uzņēmuma darbībā, tādēļ esošās infrastruktūras funkcionalitātes saglabāšana tiešā veidā būs atkarīga no VAS “Latvijas dzelzceļš” fiskālās ietekmes kompensēšanas iespējām no valsts līdzekļiem, jo infrastruktūras pārvaldītāja neto apgrozījuma samazinājuma apstākļos pie nosacīti nemainīgām (fiksētām) darbības izmaksām, ikgadēji VAS “Latvijas dzelzceļš” cietīs zaudējumus.

Ievērojot, ka šobrīd VAS “Latvijas dzelzceļš” anketā “Kapitālsabiedrības ietekme uz vispārējās valdības sektora budžeta bilanci un parādu”, kas precizētā versijā iesniegta Finanšu ministrijā š.g. septembrī, prognozētie zaudējumi 2025. gadā veido 24 497 677 *euro*, ir nepieciešams rezervēt finansējumu 2026. gadam VAS “Latvijas dzelzceļš” finanšu līdzsvaram par 2025. gadu, neradot negatīvu ietekmi uz vispārējās valdības budžeta bilanci 2026. gadā.

12. tabula. **Priekšlikuma indikatīva fiskālā ietekme**,*euro*

|  |  |  |  |  |  |
| --- | --- | --- | --- | --- | --- |
| **Pasākums** |  | **2026** | **2027** | **2028** | **2029** |
| Izdevumi VAS “Latvijas dzelzceļš” finanšu līdzsvaram par 2025. gadu  | *izdevumi* | 24 497 677 | - | - | - |
| VAS “Latvijas dzelzceļš” 2025. gada finanšu līdzsvara nodrošinājuma EKS korekcija | *resursi* | 24 497 677 | - | - | - |

EKS – **Eiropas nacionālo un reģionālo kontu sistēma Eiropas Savienībā**.

1. **Fiskāli neitrāli ministriju priekšlikumi budžeta prioritāšu nodrošināšanai**

Ministrijas ir iesniegušas Finanšu ministrijā fiskāli neitrālus priekšlikumus, kuri ietver resursu pārdali, izdevumu pārskatīšanu un efektivizēšanu, lai nodrošinātu racionālāku valsts budžeta līdzekļu izmantošanu, finansējumu novirzot nozares prioritāšu īstenošanai un aktuālu jautājumu risināšanai (skat. informatīvā ziņojuma 3. pielikumu).

2025. gada 26. augusta Ministru kabineta sēdē, izskatot informatīvo ziņojumu “Par valsts pamatbudžeta un valsts speciālā budžeta bāzi un izdevumu pārskatīšanas rezultātiem 2026., 2027., 2028. un 2029. gadam”, tika pieņemts zināšanai, ka informatīvajā ziņojumā iekļautie ministriju un neatkarīgo institūciju fiskāli neitrālie priekšlikumi tiek izskatīti atsevišķi budžeta sagatavošanas procesā (protokols Nr. 33 53. § 10. punkts).

 Vienlaikus, lai nodrošinātu gatavību kultūras mantojuma aizsardzībai un glābšanai krīzes situācijās, ir panākta vienošanās veikt pārdali no Aizsardzības ministrijas uz Kultūras ministrijas budžeta programmu 21.00.00. “Kultūras mantojums” 3 000 000 *euro* apmērā no 2026. gada ik gadu. Gan kultūras mantojuma vērtību precīza uzskaite un digitalizācija, gan optimāla saglabātības stāvokļa nodrošināšana ir nozīmīgs priekšnoteikums kultūras mantojuma institūciju gatavībai krīzes situācijām. Jautājumu par rīcību krīzes situācijās katra kultūras mantojuma nozare (arhīvi, bibliotēkas, muzeji, kultūras pieminekļu joma) līdz šim brīdim lielākoties ir risinājusi individuāli, atbilstoši nozares specifikai un normatīvajam regulējumam. Izvērtējot situāciju, ir secināts, ka nepieciešams vienādot procedūras, lai atvieglotu lēmuma pieņemšanu krīzes situācijās visām kultūras mantojuma glābšanā iesaistītajām pusēm. Vienlaikus paaugstinoties risku līmenim ģeopolitiskās situācijas dēļ un izaicinājumiem, ko paredz klimata pārmaiņu prognozes, ir nepieciešams radīt priekšnoteikumus, lai kultūras mantojuma nozare būtu augsta gatavības dažādām krīzes situācijām. Lai to nodrošinātu, nepieciešams stiprināt kultūras mantojuma iestāžu darbinieku zināšanas, kompetenci un praktiskās iemaņas civilās aizsardzības, kiberdrošības un mantojuma nozīmības jautājumos, paredzot papildu kapacitātes nodrošinājumu ārpus esošā amata pienākumu ietvara.

Finanšu ministrs A. Ašeradens

Adijāne, 26663998

Zane.Adijane@fm.gov.lv

Dzenīte, 26179628

Ievina.Dzenite@fm.gov.lv

1. Brussels, 4.6.2025 COM(2025) 610 final, https://data.consilium.europa.eu/doc/document/ST-10474-2025-INIT/lv/pdf [↑](#footnote-ref-1)
2. Informatīvais ziņojums „Par makroekonomisko rādītāju, ieņēmumu un vispārējās valdības budžeta bilances prognozēm 2026., 2027., 2028. un 2029. gadā”, pieejams:

<https://tapportals.mk.gov.lv/legal_acts/1b22acf1-7d8a-413f-95b0-5e23c60029bc> [↑](#footnote-ref-2)
3. Informatīvais ziņojums “Par valsts pamatbudžeta un valsts speciālā budžeta bāzi un izdevumu pārskatīšanas rezultātiem 2026., 2027., 2028. un 2029. gadam”, pieejams:

<https://tapportals.mk.gov.lv/legal_acts/438de4b7-4475-4d8e-a189-34956851f965>; [↑](#footnote-ref-3)